കോടിയേരിക്ക് ആശ്വാസത്തിന്റെ ജാമ്യം മടങ്ങിവരവിന് സാധ്യതയേറി പാര്ട്ടി സമ്മേളനങ്ങള് നടക്കുമ്ബോള് തന്നെ ബിനീഷ് കോടിയേരിക്ക് ജാമ്യം ലഭിച്ചത് സി.പി.എമ്മിന്റെ സംസ്ഥാനസെക്രട്ടറി സ്ഥാനത്തുനിന്നു മാറിനില്ക്കുന്ന കോടിയേരി ബാലകൃഷ്ണന് ആശ്വാസമാകുന്നു. ബിനീഷിന് ജാമ്യം ലഭിച്ച സാഹചര്യത്തില് ഈ സംസ്ഥാന സമ്മേളനത്തില് കോടിയേരി ബാലകൃഷ്ണന് സംസ്ഥാന സെക്രട്ടറി സ്ഥാനത്തേയ്ക്ക് മടങ്ങിവരാനും ഇത് വഴിയൊരുക്കും.കോടിയേരിയുടെ സംസ്ഥാന സെക്രട്ടറിസ്ഥാനം തന്നെ ഇളക്കിയ സംഭവമാണ് ബിനീഷ് കോടിയേരിയുടെ അറസ്റ്റും അനന്തര നടപടികളും. സ്വര്ണ്ണകടത്ത് കേസ് സജീവമായിരുന്ന സമയത്താണ് അതിന് കരുത്തുപകരാന് എന്ന നിലയില് ബിനീഷ് കോടിയേരിയുടെ കേസ് ഉയര്ന്നുവന്നത്.ബംഗളുരുവിലെ മയക്കുമരുന്ന് കേസില് എന്.സി.ബിയാണ് ആദ്യം ബിനീഷിനെ അറസ്റ്റ് ചെയ്തത്. എന്നാല് അവര്ക്ക് തെളിവുകളൊന്നും ലഭിക്കാത്ത സാഹചര്യത്തിലാണ് കള്ളപ്പണ ഇടപാടില് ബിനീഷിനെ പ്രതിചേര്ത്തത്. ഇതിന്റെ അടിസ്ഥാനത്തില് കഴിഞ്ഞ ഒരുവര്ഷമായി ബിനീഷ് ബംഗളുരുവില് തടവിലായിരുന്നു. തടവിലായി ഒരു വര്ഷം തികയാന് ഒരു ദിവസം മാത്രം ബാക്കി നില്ക്കുമ്ബോഴാണ് ബിനീഷിന് ജാമ്യം ലഭിച്ചത്.സ്ഥാനം ഒഴിഞ്ഞത് ചികിത്സയുടെ പേരിലാണെന്നാണ് പരസ്യമായി പറഞ്ഞിരുന്നെങ്കിലും തദ്ദേശതെരഞ്ഞെടുപ്പ് സമയത്ത് ഈ വിഷയം പ്രതിപക്ഷം ആയുധമാക്കാതിരിക്കാനുള്ള മുന്കരുതലായിരുന്നു അത്. തെരഞ്ഞെടുപ്പുകള് കഴിഞ്ഞതുമുതല് കോടിയേരി സംസ്ഥാന സെക്രട്ടേറി സ്ഥാനത്തേയ്ക്ക് മടങ്ങിവരുമെന്ന് അഭ്യൂഹങ്ങള് ഉണ്ടായിരുന്നെങ്കിലും ഇനി അതിനുള്ള സാദ്ധ്യതയേറുകയാണ്.ബ്രാഞ്ച് സമ്മേളനങ്ങള് കഴിഞ്ഞ് സി.പി.എം ലോക്കല് സമ്മേളനങ്ങളിലേക്ക് കടന്നിരിക്കുകയാണ്. സമ്മേളനങ്ങള് നടക്കുന്നതിനിടയില് സ്ഥാനം ഏറ്റെടുക്കല് ഉണ്ടാകില്ല. അതേസമയം ഇനി നടക്കാനിരിക്കുന്ന സംസ്ഥാന സമ്മേളനത്തില് കോടിയേരിയുടെ മടങ്ങിവരവിനുള്ള സാദ്ധ്യത ഇതോടെ കുടുതല് സജീവമാകും. ബിനീഷിനെ ഉപയോഗിച്ചുകൊണ്ട് സി.പി.എമ്മിനെ ശക്തമായി ആക്രമിച്ചിരുന്നവര്ക്ക് ഇനി മറുപടി നല്കാനും അവര്ക്ക് ഇനി കഴിയും.